Deċiżjoni tal-Kunsill
ta' l- 4 ta' Ottubru 2004
li tikkonċerna l-konklużjoni ta' Ftehim bejn il-Komunità Ewropea u r-Repubblika tal-Kazakastan li temenda l-Ftehim bejn il-Komunità Ekonomika tal-Faħam u l-Azzar u l-Gvern tar-Repubblika tal-Kazakastan dwar il-kummerċ f'ċerti prodotti ta' l-azzar
(2004/814/KE)
IL-KUNSILL TA' L-UNJONI EWROPEA,
Wara li kkunsidra it-Trattat li jistabbilixxi l-Komunità Ewropea, u b'mod partikolari l-Artikolu 133 flimkien ma' l-ewwel sentenza ta' l-ewwel subparagrafu ta' l-Artikolu 300(2) tiegħu,
Wara li kkunsidra il-proposta mill-Kummissjoni,
Billi:
(1) Il-Ftehim ta' Assoċjazzjoni u Kooperazzjoni bejn il-Komunitajiet Ewropej u l-Istati Membri tagħhom u r-Repubblika tal-Kazakastan [1], daħal fis-seħħ fl- 1 ta' Lulju 1999.
(2) L-Artikolu 17(1) tal-Ftehim ta' Assoċjazzjoni u Kooperazzjoni jipprovdi sabiex il-kummerċ fi prodotti tal-Komunità Ekonomika tal-Faħam u l-Azzar (minn hawn iżjed 'il quddiem msejħa "KEFA") jiġi regolat mit-Titolu III ta' dak il-Ftehim, ħlief għall-Artikolu 11 tiegħu, u mid-disposizzjonijiet tal-Ftehim dwar arranġamenti kwantitattivi li jikkonċernaw l-iskambju ta' prodotti tal-KEFA.
(3) Fit- 22 ta' Lulju 2002 il-KEFA u l-Gvern tar-Repubblika tal-Kazakastan ikkonkludew tali Ftehim dwar il-kummerċ f'ċerti prodotti ta' l-azzar [2](minn hawn iżjed 'il quddiem msejjaħ "il-Ftehim"), approvat f'isem il-KEFA bid-Deċiżjoni tal-Kummissjoni 2002/654/KEFA. [3]
(4) It-Trattat tal-KEFA skada fit- 23 ta' Lulju 2002 u l-Komunità Ewropea assumiet id-drittijiet u l-obbligi kollha kkuntrattati mill-KEFA.
(5) Il-Partijiet qablu skond l-Artikolu 11(2) tal-Ftehim li kellu jkompli u li d-drittijiet u l-obbligi kollha tal-Partijiet taħtu kellhom jinżammu fis-seħħ wara tali skadenza.
(6) Il-Partijiet daħlu f' konsultazzjonijiet kif previst fl-Artikolu 2 paragrafu 6 tal-Ftehim u qablu li jżidu l-limiti kwantitattivi stabbiliti fil-Ftehim sabiex jieħdu in konsiderazzjoni t-tkabbir ta' l-Unjoni Ewropea,
(7) Il-Ftehim emendatorju għandu jkun approvat,
IDDEĊIEDA KIF ĠEJ:
Artikolu 1
1. Il-Ftehim bejn il-Komunità Ewropea u l-Gvern tar-Repubblika tal-Kazakastan li jemenda l-Ftehim bejn il-Komunità Ekonomika il-KEFA u l-Gvern tar-Repubblika tal-Kazakastan dwar il-kummerċ f'ċerti prodotti ta' l-azzar huwa hawnhekk approvat f'isem il-Komunità.
2. It-test tal-Ftehim [4] emendatorju huwa anness ma' din id-Deċiżjoni.
Artikolu 2
Il-President tal-Kunsill huwa hawnhekk awtorizzat li jinnomina l-persuna li għandha s-setgħa tiffirma l-Ftehim sabiex jorbot il-Komunità.
Magħmul fi Brussel, nhar l- 4 Ottubru 2004.